Document ID: 32008D0853

ODLOČBA SVETA
z dne 20. oktobra 2008
o dodelitvi nujne državne pomoči s strani ciprskih oblasti za ublažitev posledic suše v kmetijskem sektorju v letih 2007 in 2008
(2008/853/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti tretjega pododstavka člena 88(2) Pogodbe,
ob upoštevanju predloga Vlade Cipra z dne 19. septembra 2008,
ob upoštevanju naslednjega:
(1)
Ciper je 19. septembra 2008 Svetu predložil predlog za odločbo v skladu s tretjim pododstavkom člena 88(2) Pogodbe in izjavil, da je načrt Cipra o dodelitvi državne pomoči ciprskim kmetom, ki jih je zadela izjemna suša, da se jim omogoči ponoven začetek pridelovalnega ciklusa naslednje sezone, združljiv s skupnim trgom.
(2)
Ciper se zaradi pomanjkanja padavin leta 2007 in 2008 sooča z drugo najhujšo in najdaljšo sušo od leta 1900; avgust 2008 je bil najbolj vroč mesec zadnjega desetletja in padavine so od januarja do avgusta leta 2008 dosegle le 50 % običajne ravni.
(3)
Po predhodnih podatkih o pridelku za leto 2008 na 95 % površin, posejanih z žitaricami, sploh ni bilo pridelka, pridelek krme pa je tako drastično upadel, da ne pokriva niti minimalnih potreb po krmi za prežvekovalce.
(4)
Od količine okoli 150 milijonov m3ali 54,7 % zmogljivosti na koncu leta 2005, ciprsko omrežje jezov trenutno vsebuje le 11 milijonov m3ali 4 % skupne zmogljivosti, kar je zahtevalo od oblasti, da so leta 2007 strogo racionalizirale vodno oskrbo za namakanje in jo leta 2008 popolnoma ukinile.
(5)
Glede na to, da je Ciper sprejel učinkovita orodja za obvladovanje tveganj in krize, je treba škodo šteti za toliko bolj hudo in izjemno. Ciper uporablja izboljšane tehnike namakanja na skoraj 95 % namakanih področij, uvedel pa je tudi politike določanja cen vode in kaznovalne ukrepe, da bi se preprečila pretirano porabo vode in izgube ter da bi se spodbujala in zagotavljala pobuda za postavitev sistemov za recikliranje vode v hišah. Poleg tega nacionalni načrt Cipra za razvoj podeželja za obdobje 2007-2013 že vključuje številne ukrepe za izboljšanje uporabe vode.
(6)
Ker je prihodek ciprskih kmetov, na katerega je vplivala suša, izrazito zmanjšan, se kmetje soočajo z resno nevarnostjo, da ne bodo imeli finančnih sredstev za izpolnjevanje tekočih potreb svojih družin in za začetek nove sezone, kar lahko povzroči neposredno nevarnost opustitve zemljišč, erozij tal in dezertifikacije.
(7)
Državna pomoč, ki naj bi se dodelila, znaša 67,5 milijona EUR in bo namenjena 34 000 upravičenim kmetom in 3 000 živinorejcem.
(8)
Da bi bila učinkovita, je treba državno pomoč kmetom dodeliti čimprej.
(9)
Komisija o naravi in združljivosti pomoči ni podala mnenja.
(10)
Izjemne okoliščine so tako podane, kar omogoča, da se taka pomoč šteje za združljivo s skupnim trgom z odstopanjem in v obsegu, ki je nujno potreben za izboljšanje izrednih razmer -
SPREJEL NASLEDNJO ODLOČBO:
Člen 1
Izredna dodatna pomoč ciprskih oblasti za kmetijski sektor, ki znaša največ 67,5 milijona EUR, se šteje za združljivo s skupnim trgom.
Člen 2
Ta odločba je naslovljena na Republiko Ciper.
V Luxembourgu, 20. oktobra 2008

Labels: 20
18
19
6